Jesu o Nna Mesia | Dithuto Tsa Baebele Tsa Bana
Jesu o Nna Mesia
Johane o ne a ntse a rera a re: ‘Yo mogolo mo go nna o etla.’ Fa Jesu a na le dingwaga di le 30, o ne a tswa kwa Galalea a ya kwa Nokeng ya Joredane kwa Johane a neng a kolobetsa batho gone. Jesu o ne a batla gore Johane a mo kolobetse, mme Johane o ne a re: ‘Ga ke a tshwanela go go kolobetsa. Ke wena o tshwanetseng go nkolobetsa.’ Jesu o ne a raya Johane a re: ‘Jehofa a re ke wena o tshwanetseng go nkolobetsa.’ Ba ne ba tsena mo nokeng mme Johane a tsenya mmele wa ga Jesu mo tlase ga metsi.
Fa Jesu a tswa mo metsing, o ne a rapela. Ka yone nako eo, magodimo a ne a bulega mme moya o o boitshepo o ne wa tla mo go Jesu e kete ke lephoi. Go tswa foo, Jehofa o ne a bua a le kwa legodimong a re: “O Morwaake, moratwa; ke go amogetse.”
Jesu o ne a nna Keresete kgotsa Mesia fa moya wa ga Jehofa o sena go nna mo go ene. Jaanong e ne e le nako ya gore a simolole tiro e Jehofa a neng a mo romile go tla go e dira.
Fa Jesu a sena go kolobediwa, o ne a ya go fetsa malatsi a le 40 kwa nageng. Fa a boa, o ne a ya kwa go Johane. Fa Jesu a tla kwa go ene, Johane o ne a re: ‘Yono ke Kwana ya Modimo e e tla tlosang boleo mo lefatsheng.’ Mafoko ao a ne a bontsha batho gore Jesu ke ene Mesia. A o itse gore Jesu o ile a diragalelwa ke eng fa a le kwa nageng? Mma re bone.
“Lentswe le ne la tswa kwa magodimong le re: ‘O Morwaake, moratwa; ke go amogetse.’”—Mareko 1:11
Dipotso: Goreng Jesu a ne a tshwanetse go kolobediwa? Ke eng fa Johane a ne a re Jesu ke Kwana ya Modimo?
Mathaio 3:13-17; Mareko 1:9-11; Luke 3:21-23; Johane 1:29-34; Isaia 42:1; Bahebera 10:7-9
Ke eng se se neng se dira gore Jesu e nne motho yo o kgethegileng?